কাৰ ষড়যন্ত্ৰত নীৰৱে উচুপিছে শুৱালকুছিৰ শিপিনীয়ে?\nby কল্পজ্যোতি শইকীয়া,জাহ্নৱী বৰুৱা, গুৱাহাটী\nMarch 23, 2022 6:21 pm\nবস্ত্ৰনগৰী শুৱালকুছিয়ে আজি বিনাইছে।\nভাৰত বিখ্যাত বস্ত্ৰনগৰী আজি কি অৱস্থাত আছে আপুনি জানেনে?\nবস্ত্ৰনগৰীত আজি স্তব্ধপ্ৰায় বহু তাঁতশাল।\nশুৱালকুছিৰ বহু তাঁতশালৰ সেই পৰিচিত খিটিক খিট-খটলক খট শব্দ যেন হঠাৎ নাইকিয়া হৈ আহিছে।\nকাল অমানিশাই গো-গ্ৰাসে গিলিব ধৰিছে অসমৰ এটি পৰম্পৰাক! নীৰৱে উচুপিছে তাঁতশালত সপোন ৰচা বহু শিপিনীয়ে! সময়ৰ সোঁতত যেন বিলীন হ'ব খুজিছে শিপিনীৰ মুখৰ হাঁহি!\nকিন্তু কিয় এনে অভাৱনীয় পৰিস্থিতিৰ সৃষ্টি হৈছে বস্ত্ৰনগৰী শুৱালকুছিত?\nপাটৰ বা মুগাৰ এসাজ পিন্ধিলে সোণত সুৱগা চৰায়।আপুনি বা মই বজাৰলৈ ওলাই গ'লে বহু বিপনীত পাত মুগাৰ কাপোৰ গ্ৰাহকৰ মনোগ্ৰাহীকৈ সজাই থোৱা নিশ্চয়কৈ দেখা পাওঁ। সেইসমূহত লুকাই থাকে এইসকল শিপিনীৰ কঠোৰ শ্ৰম তথা চেষ্টাৰ ফচল। বিয়া-সবাহ থাকিলেতো কথাই নাই... কইনাৰ পৰা আৰম্ভ কৰি পৰিয়ালৰ জিয়ৰী-বোৱাৰীসকলে পাতৰ বা মুগাৰ সাজ কাপোৰ এযোৰ নিপিন্ধিলে নহয়। বহাগত বিহু মাৰিবলৈ মুগাৰ সাজ এজোৰ নহ'লেই নহয়।\nকিন্তু আপুনি মই পিন্ধি ভাল পোৱা সেই পাতৰ কাপোৰ তৈয়াৰ কৰি ওলোৱা তাঁতশাল সমূহ কিয় বন্ধ কৰি ৰাখি থব লগীয়া হৈছে জানেনে? কাৰণ মাত্ৰ দুটা।\nপ্ৰথম সূতাৰ নাটনি,দ্বিতীয় অতিৰিক্ত হাৰত পাট-মুগা সূতাৰ মূল্য বৃদ্ধি।\nমুকলি বজাৰ বা য়াৰ্ণ বেংকত দাম বেছিকৈ দিলেহে পোৱা যায় সূতা।\nশুৱালকুছিৰ শিপিনী সকলে বৰ্ণনা কৰা অনুসৰি তেওঁলোকে অধিক মূল্য দিলেহে সূতা ক্ৰয় কৰিব পাৰে। বস্ত্ৰ উৎপাদনৰ বাবে প্ৰয়োজনীয় সূতাৰ নাটনিত বন্ধ হৈ ৰয় তাঁতশাল সমূহ। স্তব্ধ হৈ পৰে শিপিনীৰ মৰমৰ মাঁকো।\nযিবোৰ সূতাৰ দাম আগতে ৫০০০ টকা আছিল...কিন্তু এতিয়া সেই সূতাৰ মূল্য ৭০০০ টকাৰ পৰা পৰা ৯৫০০ টকা পৰ্য্যন্ত হৈছেগৈ বুলি শুৱালকুছিৰ দোকানীয়ে উল্লেখ কৰে।\nইপিনে, সুতাৰ প্ৰকৃততে নাটনিৰ কথা স্বীকাৰ কৰে\nwomen's indian chambers of commerce and Industy (WICCI) assam handlome council ৰ সভানেত্ৰী চাহিন হুছেইনেও। সূতাৰ মূল্য বৃদ্ধি পোৱাৰ বাবে ঘৰুৱাভাৱে কাপোৰ প্ৰস্তুত কৰাত শিপিনীসকল যথেষ্ট কষ্টৰ সন্মুখীন হোৱা বুলি মন্তব্য চাহিন হুছেইনৰ। কিছু উদ্যোগে বাংগালুৰুৰ পৰা অহা সূতা থিতাতে ক্ৰয় কৰি লোৱাৰ বাবে সাধাৰণ শিপিনীসকল সমস্যাৰ সন্মুখীন হোৱা বুলি সন্দেহ প্ৰকাশ কৰে হুছেইনে।\nতেওঁ কয় যে " সূতাৰ নাটনিৰ ক্ষেত্ৰত তেওঁ অৱগত তথা সূতাৰ মূল্যবৃদ্ধিয়ে জুৰুলা কৰিছে সাধাৰণ শিপিনীসকল।"\nইপিনে, সূতাৰ দাম বৃদ্ধি হোৱাৰ বা সূতাৰ নাটনিৰ সন্দৰ্ভত আমি\nঅসম চৰকাৰৰ হস্ততাঁত আৰু বস্ত্ৰশিল্প বিভাগৰ সঞ্চালক পৰাগমণি মহন্তক সোধাত তেওঁ মন্তব্য প্ৰকাশৰ পৰা বিৰত থাকে। অৱশ্যে য়াৰ্ণ বেংকত সূতাৰ মূল্য বৃদ্ধি পোৱা বুলি তথা সূতাৰ কেতিয়াবা নাটনি হোৱা বুলি তেওঁ উল্লেখ কৰে।\nতেওঁ লগতে উল্লেখ কৰে যে বিগত বছৰ আগষ্ট মাহৰ পৰা বৰ্তমানলৈকে NHDCক ৭ কোটি টকাৰ বিনিময়ত ১৩০০০ কেজি 'মালবেৰী য়াৰ্ণ' তেওঁলোকে ক্ৰয় কৰিছে। লগতে ২০২১ চনৰ তুলনাত য়াৰ্ণ বেংকত যদি সূতাৰ মূল্য আছিল ৩৭৫০ টকা সেই সূতাৰ মূল্য বৃদ্ধি হৈ এতিয়া ৫৮৫০ টকা হৈছেগৈ।\nলক্ষ্যণীয় কথা এয়ে যে শুৱালকুছিৰ থলুৱা শিপিনী সকলে প্ৰয়োজন সাপেক্ষে বা বিচৰা পৰিমাণে সূতা লাভ কৰাৰ পৰা বঞ্চিত হয়। কিয়নো অসাধু কিছুসংখ্যক লোকে বিভিন্ন পথ অৱলম্বন কৰি অত্যাধিক পৰিমাণৰ সূতা ক্ৰয় কৰা বুলি অভিযোগ নুঠা নহয়। যাৰ ফলত প্ৰকৃত শিপিনীসকলে বিচৰা ধৰণে সূতা লাভৰ পৰা বঞ্চিত হয়।\nইয়াৰোপৰি, যদিহে কোনো অসাধু চক্ৰই চলে বলে কৌশলে সূতা য়াৰ্ণ বেংকৰ পৰা ক্ৰয় কৰে বা থলুৱা শিপিনীসকলে লাভ কৰিবলগীয়া সূতা পূৰ্বতে কোনোৱে হস্তগত কৰে.... তেনে সমস্যাসমূহ দূৰ কৰিবলৈ চৰকাৰৰ সংশ্লিষ্ট বিভাগক কেতবোৰ পৰামৰ্শ আগবঢ়াইছে WICCI ৰ সভানেত্ৰী চাহিন হুছেইনে।\nতেওঁ কয় " যদিহে সূতাৰ নাটনিৰ আঁৰত কিছু ষড়যন্ত্ৰ আছে তেনেহলে আমি য়াৰ্ণ বেংকৰ পৰা সূতা ক্ৰয় কৰা লোক সকলৰ বাবে এটিএমৰ দৰে এখন চিপ থকা কাৰ্ড তৈয়াৰ কৰিব পাৰো, যাৰ ফলত কোনে, কিমান সূতা লৈছে সকলো ওলাই পৰিব।"\nএইবোৰ দিশ পৰ্য্যালোচনা কৰি প্ৰশ্ন উত্থাপিত হৈছে যে শিপিনীসকলে অসম চৰকাৰৰ য়াৰ্ণ বেংকৰ পৰা সঁচাকৈয়ে সুলভ মূল্যত সূতা লাভ কৰে নে ?নে সূতা ক্ৰয় কৰাৰ সময়ত সূতাৰ মূল্যৰ ক্ষেত্ৰত শিপিনীৰ মূৰত মাধমাৰ শোধোৱা হয় ? সূতাৰ মূল্যবৃদ্ধিৰ বাবেই বৃদ্ধি হৈছে নেকি পাট-মুগা কাপোৰৰ মূল্য?\n২০১৬ চনৰ ১৯ অক্টোবৰত গুৱাহাটীৰ বিলাসী হোটেল তাজ ভিভান্তাত পোখা মেলা এতিয়াৰ অসমৰ মুখ্যমন্ত্ৰী ডঃ হিমন্ত বিশ্ব শৰ্মাৰ পত্নী ৰিণিকি ভূঞা শৰ্মাৰ 'গল্ডেন থ্ৰেড' নামৰ এক প্ৰতিষ্ঠানে বৰ্তমানো প্ৰসাৰতা লাভ কৰি আছে ।\nপ্ৰশ্ন হয় যে যদিহে সঁচাকৈয়ে য়াৰ্ণ বেংকত সাধাৰণ শিপিনীৰ বাবে সূতাৰ নাটনি হৈছে, তেনেস্থলত কেনেকৈ ইমান সুন্দৰকৈ আগ বাঢ়িছে ৰিণিকি ভূঞা শৰ্মাৰ এই প্ৰতিষ্ঠানটো?নে 'ৰাজ পৰিয়াল'ৰ হোৱা হেতুকে তেওঁলোকৰ কাৰণে কৰবাত মজুত আছে বৃহৎ সূতাৰ ভাণ্ডাৰ।\nএই প্ৰশ্নৰ আধাৰত শুৱালকুছিৰ কিছু শিপিনীয়ে বিষয়টোকলৈ সন্দেহ নকৰাও নহয়।\nতেওঁলোকে কয় যে যদিহে আমাৰ দৰে ৰিণিকি ভূঞা শৰ্মাৰো একেই অৱস্থা হৈছে তেনেহলে তেওঁ মুখ্যমন্ত্ৰীৰ পত্নী হিচাপে যেন তেওঁলোকক সহায় কৰে।\nসূতাৰ দাম বৃদ্ধিৰ আঁৰৰ ৰহস্য কি?সূতাৰ দাম বৃদ্ধি তথা নাটনিৰ আঁৰত আছে নেকি কিবা ৰাজনৈতিক ষড়যন্ত্ৰ?নে ক'লা ধন বগা কৰিবলৈ কোনোবাই অধিক হাৰত সূতা কিনি ৰাখি সূতাৰ কৃত্ৰিম নাটনিৰ সৃষ্টি কৰিছে!\nশুৱালকুছিৰ শিপিনীসকলৰ পাট-মুগা সূতাৰ নাটনিৰ সন্দৰ্ভত আমি হস্ততাঁত আৰু বস্ত্ৰশিল্পৰ বিভাগৰ মন্ত্ৰী উৰ্খাও গৌৰা ব্ৰহ্মৰ লগত যোগাযোগ কৰিছিলোঁ যদিও তেখেতৰ ব্যক্তিগত সহায়কে তেওঁ ব্যস্ত থকা বুলি উল্লেখ কৰে ।সেয়েহে তেওঁৰ পৰা প্ৰতিক্ৰিয়া ল'ব পৰা নগল। তিনি চাৰিবাৰ সম্পৰ্ক স্থাপন কৰিও তেওঁৰ পৰা প্ৰতিক্ৰিয়া ল'ব নোৱাৰিলে আমাৰ সাংবাদিকে।\nবহু তাঁতশাল এতিয়া স্তব্ধপ্ৰায়.... নীৰৱে উচুপিছে থলুৱা বস্ত্ৰ উৎপাদনকাৰী শিপিনীসকলে।সকলোৰে মনত এটাই প্ৰশ্ন\nভাৰত বিখ্যাত বস্ত্ৰনগৰী শুৱালকুছিৰ ঐতিহ্য এনেকৈয়ে শেষ হৈ যাব নেকি?\nসময়ৰ সোঁতত বিলীন হ'ব নেকি শুৱালকুছিৰ পাট-মুগাৰৰ মাদকতা? এনেবোৰ সমস্যাৰ সমাধান কৰি এই সন্দৰ্ভত অসমৰ মুখ্যমন্ত্ৰী ডঃ হিমন্ত বিশ্ব শৰ্মাই কিবা পদক্ষেপ ল'ব নে?যদিহে সূতাৰ মূল্যবৃদ্ধিয়ে শিপিনীৰ জীৱনলৈ সংকট নমাই আনে তেনেহলে এনে এক বিখ্যাত শিল্প হেৰাই যোৱাৰ উপক্ৰম হ'ব।
